ആനയെ പ്രധാന തീം ആക്കി നെടുംപാറ മലയും കക്കാട്ടാറും കേന്ദ്രീകരിച്ച് പദ്ധതികള് കോന്നി: ആനയെ പ്രധാന തീം ആക്കിക്കൊണ്ടായിരിക്കും കോന്നിയുടെ ടൂറിസം വികസനം നടപ്പിലാക്കുകയെന്നും ആദ്യ ഘട്ട വികസനത്തില് പ്രമാടം പഞ്ചായത്തിലെ നെടുംപാറ മലയിലും, സീതത്തോട് പഞ്ചായത്തിലെ കക്കാട്ടാറ് കേന്ദ്രീകരിച്ചും പദ്ധതികള് ആവിഷ്കരിക്കുമെന്നും വിദഗ്ദ്ധസംഘം. ഇതിനായി എം.എല്.എയുടെ നേതൃത്വത്തില് പ്രാദേശിക ഭരണകൂടങ്ങളുമായി ഉടന് ചര്ച്ചയും നടത്തും.കോന്നി മാതൃകാ ടൂറിസം ഗ്രാമം പദ്ധതി നടപ്പിലാക്കുന്നതിനായി അഡ്വ.കെ.യു.ജനീഷ് കുമാര് എം.എല്.എയുടെ നേതൃത്വത്തില് രണ്ടാം ഘട്ട യോഗം ചേര്ന്നു. സന്ദര്ശിക്കാന് ബാക്കിയുണ്ടായിരുന്ന സ്ഥലങ്ങളില് തുടര് സന്ദര്ശനവും നടത്തി.വിശ്വസഞ്ചാരി സന്തോഷ് ജോര്ജ് കുളങ്ങരയുടെ നേതൃത്വത്തിലാണ് കോന്നി മാതൃകാ ടൂറിസം ഗ്രാമത്തിനുള്ള മാസ്റ്റര് പ്ലാന് തയ്യാറാക്കുന്നതിനുള്ള പ്രവര്ത്തനങ്ങള് നടക്കുന്നത്. മണ്ഡലത്തിലെ പതിനൊന്ന് പഞ്ചായത്തുകളിലെയും ടൂറിസം സാധ്യതാ പ്രദേശങ്ങള് സന്ദര്ശിച്ച് പഠനം നടത്തി ടൂറിസം വികസനം നടത്തുന്നതിനുള്ള പ്രവര്ത്തനങ്ങളാണ് നടത്തുന്നത്. രണ്ടാം ഘട്ട യോഗത്തില് മാസ്റ്റര് പ്ലാന് തയ്യാറാക്കുന്നതിനുള്ള വിശദമായ ചര്ച്ച നടന്നു. ഇനിയും സന്ദര്ശിക്കാനുള്ള പ്രദേശങ്ങളില് കൂടി സന്ദര്ശനം നടത്താനും തീരുമാനിച്ചു. മാസ്റ്റര് പ്ലാന് തയ്യാറാക്കുന്നതിനൊപ്പം മുന്ഗണനാക്രമത്തില് കേന്ദ്രങ്ങളുടെ വികസനവും നടത്തും.പ്രമാടം പഞ്ചായത്തിലെ നെടുംപാറ മലയില് റോക്ക് പാര്ക്ക് ആരംഭിക്കണമെന്നാണ് വിദഗ്ദ്ധ സമിതിയുടെ നിര്ദ്ദേശം.കല്ലില് തീര്ത്ത ആനയുടെ ശില്പത്തിനുള്ളിലൂടെയായിരിക്കും പാര്ക്കിലേക്ക് കടന്നു വരാന് കഴിയുക. രണ്ട് പാറകളെ തമ്മില് ബന്ധിപ്പിക്കുന്ന തൂക്കുപാലം, കല്ലിന്റെ ബോര്ഡില് കുട്ടികള്ക്ക് ചോക്ക്, പെയിന്റ് എന്നിവ ഉപയോഗിച്ച് രചനകള് നടത്താനുള്ള സൗകര്യം, കല് ശില്പങ്ങള് കൊത്തി വില്പന, ശില്പ്പങ്ങളുടെ ആര്ട്ട് ഗാലറി, പ്രകൃതിയോടിണങ്ങി കുട്ടികള്ക്ക് മണ്ണില് കളിയ്ക്കാനുള്ള സൗകര്യം, കളിമണ്പാത്രങ്ങളും, ശില്പ ങ്ങളും നിര്മ്മിച്ച് പ്രദര്ശനം, കുട്ടികള്ക്കും മുതിര്ന്നവര്ക്കും റോപ്പ് ഉപയോഗിച്ച് സുരക്ഷിതമായി പാറയുടെ ചരിവുകളിലൂടെ കയറുന്നതിനുള്ള സൗകര്യം, വിശ്രമ സൗകര്യങ്ങള്,നെടുംപാറയുടെ താഴ്ഭാഗത്ത് ബോട്ടിംഗ് സൗകര്യം,പ്രാദേശിക വിഭവങ്ങള് വിതരണം ചെയ്യുന്ന ഈറ്ററി സോണ് എന്നിവ നെടുംപാറ മലയില് നിര്ദ്ദേശിക്കപ്പെട്ട പദ്ധതികളാണ്.സീതത്തോട് പഞ്ചായത്തില് കക്കാട്ടാറ്റില് ഉറുമ്ബിനി ഭാഗം കയാക്കിംഗ് നടത്താന് രാജ്യത്തെ തന്നെ ഏറ്റവും അനുയോജ്യ സ്ഥലമാണെന്ന് കയാക്കിംഗ് രംഗത്തെ വിദഗ്ദ്ധന് നോമി പോള് അഭിപ്രായപ്പെട്ടു. ഇവിടെ കയാക്കിംഗ്, റിവര് റഫ്റ്റിംഗ്, സൈക്ലിംഗ്, ബോട്ടിംഗ് എന്നിവ ആരംഭിക്കണമെന്നാണ് വിദഗ്ദ്ധ സംഘത്തിന്റെ അഭിപ്രായം.അടിസ്ഥാന സൗകര്യങ്ങളായി പാര്ക്കിംഗ്, ഡോര്മെട്രി, ലോകോത്തര നിലവാരത്തിലുള്ള തടിയില് തീര്ത്ത കോട്ടേജുകള്, ട്രീ ഹട്ട്, കരകൗശല സ്റ്റാളുകള് തുടങ്ങിയവ നിര്മ്മിക്കണം. ഇവിടെ നിന്നും മറ്റ് ടൂറിസം കേന്ദ്രങ്ങളിലേക്ക് വാഹന സൗകര്യവും ഒരുക്കണമെന്നും സംഘം അഭിപ്രായപ്പെട്ടു.നാനാട്ടു മേടില് പാരാഗ്ലൈഡിംഗ് സാധ്യമാകുമോ എന്ന് വനം വകുപ്പുമായി ചര്ച്ച നടത്താനും തീരുമാനിച്ചു.യോഗത്തെ തുടര്ന്ന് വിവിധ കേന്ദ്രങ്ങളില് സന്ദര്ശനവും നടത്തി.ജില്ലാ പഞ്ചായത്തംഗം ജിജോ മോഡി, പ്ര?ഫഷണല് പ്ലാനര് ജോര്ജ്ജ് കോശി, ഹോസ്പിറ്റാലിറ്റി ആന്റ് ടൂറിസം കണ്സള്ട്ടന്റ് റെയ്സണ്.വി.ജോര്ജ്ജ്, ബ്രാന്റ് മാര്ക്കറ്റിംഗ് കണ്സള്ട്ടന്റ് രമേശ് രംഗനാഥ്, ജില്ലാ ടൂറിസം പ്ര?ജക്ട് എഞ്ചിനീയര് പി.ശരത്, ടൂറിസം അഡൈ്വസര്മാരായ ബിയോജ്, ബിനോജ് ,ഐ.ടി.വിദഗ്ദ്ധര് ജിബിന് ജോസ്, രോഹിത് ജോസഫ്, പ്രമുഖ ഫോട്ടോഗ്രാഫര് അരുണ് ജിയോ പോള്, ജോയ്സ് ജോയ്, സീതത്തോട്പഞ്ചായത്ത് പ്രിസിഡന്റ് ജോബി.ടി. ഈശോ, വൈസ് പ്രസിഡന്റ് ബീന മുഹമ്മദ് റാഫി, ബ്ലോക്ക് പഞ്ചായത്ത് വൈസ് പ്രസിഡന്റ് പി.ജെ.സുജ തുടങ്ങിയവര് പങ്കെടുത്തു.